
הכנסת העשרים
מושב שני
<פרוטוקול מס' 2>
מישיבת ועדת משנה של ועדת החינוך, התרבות והספורט

 ועדת משנה ספורט
יום שלישי, י' בטבת התשע"ו (22 בדצמבר 2015), שעה 14:00
<סדר היום:>
<בדיקת הנגשת תחרויות ספורט בשבת לספורטאים שומרי שבת>
נכחו:

<חברי הוועדה:> 
מיקי מכלוף זוהר – היו"ר

מירב בן ארי
איתן ברושי 
חברי הכנסת:
יעל גרמן

עיסאווי פריג'

יואל רזבוזוב
<מוזמנים:> 
	יוסי שערבי
	–
	מנכ"ל משרד התרבות והספורט

	אורי שפי
	–
	ראש מנהל הספורט, משרד התרבות והספורט

	עפרה שרון
	–
	יועצת משפטית, משרד התרבות והספורט

	גיא ענבר
	–
	דובר משרד התרבות והספורט

	מאיר דוד
	–
	אכיפה וחקירות, משרד הכלכלה

	אור רוזנמן
	–
	עורך דין, לשכה משפטית, משרד הכלכלה

	אולגה וילסקר
	–
	עורכת דין, משרד המשפטים

	יעקב פרידברג
	–
	עורך דין, ייעוץ וחקיקה, משרד המשפטים

	אלקי שנדור
	–
	צבא ההגנה לישראל, משרד הביטחון

	רות דייר מדר
	–
	ראש מינהל חברה, מרכז השלטון המקומי

	אוריאל קצובר
	–
	עורך דין, ממונה חקיקה, לשכת עורכי הדין

	איציק לארי
	–
	מנכ"ל המועצה להסדר ההימורים בספורט

	אמיר נבון
	–
	עורך דין, מנהל אגף משפטי, ההתאחדות לכדורגל

	יעקב בן שושן
	–
	מנכ"ל איגוד הכדורסל

	גלעד לוסטיג
	–
	מנכ"ל הוועד האולימפי

	גיל עטר
	–
	עורך דין, יועץ משפטי, הוועד האולימפי

	פבל ליסובצב
	–
	מנכ"ל תפעול, איגוד הטניס

	יצחק יונסי
	–
	עורך דין, יו"ר התאחדות הקליעה בישראל

	יאיר דוידוביץ
	–
	מנכ"ל התאחדות הקליעה בישראל

	אופיר פינס
	–
	יו"ר איגוד ההתעמלות

	קובי ברדה
	–
	דובר מנהלת הליגות

	מרטין לאה אנג'ל מדר
	–
	נציגת ההתאחדות הישראלית לטאקוונדו

	אורי חכם
	–
	מנכ"ל התאחדות רכישה על סוסים

	אילן דימונד
	–
	שחייה תחרותית


	ד"ר שלי שנדור אלקיים
	–
	נציגות איגוד היועצים החינוכיים בכנסת, אגודת היועצים החינוכיים בישראל

	פרופ' אביעד הכהן
	–
	דיקן המרכז האקדמי שערי מדע ומשפט

	משה יפה
	–
	עורך דין, המרכז האקדמי שערי מדע ומשפט

	אליעזר עציון
	–
	יו"ר מרכז הספורט אליצור

	מירי שלם
	–
	מנכ"לית המכון לאסטרטגיה ציונית

	הרב שמואל סלוטקי
	–
	צהר לחקיקה

	אורי איגרא
	–
	גלי צה"ל

	איתן זליגר
	–
	הורה, מוזמן לוועדה

	יפעת בויאר-פרנקל
	–
	עורכת דין, אמא לספורטאיות בשחייה אומנותית

	דוד דהאן
	–
	יו"ר ודובר הארגונים החברתיים בכנסת

	נחמן רוזנברג
	–
	פעיל חברתי

	דפנה כהן-איוניר
	–
	לוביסטית, מייצגת את הוועד האולימפי


<מנהלת הוועדה:>
יהודית גידלי
<רישום פרלמנטרי:>
ר.כ., חבר המתרגמים
<בדיקת הנגשת תחרויות ספורט בשבת לספורטאים שומרי שבת>
<היו"ר מכלוף מיקי זוהר:>
אני פותח את ועדת משנה ספורט. הדיון היום הוא בדיקת הנגשת תחרויות ספורט בשבת. כולכם יודעים היטב שאני, כחבר כנסת בכנסת ישראל פועל בנושא הזה ואף הגשתי הצעת חוק בנושא הזה.

בהזדמנות זו אני אומר למנכ"ל משרד התרבות והספורט, המתנתי זמן רב למסקנות הוועדה טרם העברת החוק בוועדת שרים לענייני חקיקה. שוחחתי עם השרה בנושא ואני מתכוון להביא את זה בימים הקרובים להצבעה בוועדת השרים ומשם לקריאה ראשונה בכנסת.

מי שלא זוכר את הצעת החוק שלי אני אזכיר לו. הצעת החוק שלי אומרת שכל קבוצת ספורט שאינה מעוניינת להשתתף בתחרות בשבת, לא תהיה חייבת לעשות כן. כמובן שיתר התחרויות שקבוצות ירצו לקיים בשבת, יתקיימו בשבת כסדרן. אבל קבוצת ספורט שתבקש, ואני מדגיש קבוצת ספורט, לא שחקן ולא מאמן ולא אוהד – קבוצת ספורט, אגודה ובאי הכוח שלה יקבלו החלטה שיום השבת הוא יום מנוחה בעבור הקבוצה שלכם, יכבדו את בקשתם.

לכן הדיון הזה היום הופך להיות חשוב יותר, טרם העובדה שבקרוב הצעת החוק שלי תבוא לוועדת שרים ותידון שם ומשם תעבור לקריאה טרומית או קריאה ראשונה. 

אנחנו רוצים לקיים את הדיון עקב פנייה שהייתה אלי בנושא, כמה פניות ליתר דיוק, שאני מכיר היטב. הגדרתי קודם בוועדה הקודמת שאני חובב ספורט ידוע. מכיר את הספורט היטב, גם מהצד העסקני שבו, כיושב ראש קבוצת כדורסל לשעבר, שהיום משחקת בליגת העל וכחברת הנהלת איגוד הכדורסל וחבר מרכז מכבי ישראל, ואני מכיר את הספורט מבפנים ומבחוץ; וגם כאוהד ספורט, שהיום אני אוהד של קבוצת הכדורגל וקבוצת הכדורגל של קריית גת, ולכן אני סבור שעלי קצת יותר קשה לעבוד מאשר אנשים אחרים.

אז ברשותכם, נתחיל את הדיון. קודם כל ביקש חבר הכנסת יואל רזבוזוב, מאחר שהוא ממהר, לומר מספר דברים. משם נמשיך לחברי הכנסת האחרים, או שנעשה ברשותכם חבר כנסת – אורח. אני ארשום גם אותך, אופיר אקוניס. אופיר פינס. הפכתי אותך לאופיר אקוניס. אתה לא מבין מה עשית לך עכשיו.

<אופיר פינס:>
הכל בסדר.

<היו"ר מכלוף מיקי זוהר:>
לא, אופיר אקוניס יכול להיות שיכעס עלי. בכל מקרה - - -

<אופיר פינס:>
נשאל אותו. אפשר להמר על זה. 

<איתן ברושי (המחנה הציוני):>
מי שמשחק כדור עף יודע להסביר למה. 

<היו"ר מכלוף מיקי זוהר:>
ברשותכם נתחיל. אין לנו הרבה זמן. אני חייב לומר שאנחנו די קצרים בזמן, לכן אנחנו נצטרך להיות קצרים וקולעים. וקולעים לא רק לסל, בעיקר במשפטים. אני אמור לסיים את הישיבה בשעה שלוש.
<איתן ברושי (המחנה הציוני):>
עד שבת ייגמר הדיון. 

<היו"ר מכלוף מיקי זוהר:>
עד שבת, בהחלט. אני לא אאפשר שהדיון הזה יתקיים בשבת, אם זה מה שאתה טוען. 

<מירב בן ארי (כולנו):>
אתה תסגור את כל המדינה בשבת.

<היו"ר מכלוף מיקי זוהר:>
לא, לא, לא את כל המדינה, רק את המסחר. 

<מירב בן ארי (כולנו):>
רק חלק ממנה.

<היו"ר מכלוף מיקי זוהר:>
רק את המסחר. כל השאר, בתי קפה יפעלו כסדרם.

<מירב בן ארי (כולנו):>
עזוב, מיקי, חבל. נגרום משבר קואליציוני?

<היו"ר מכלוף מיקי זוהר:>
רגע, לא דיברנו שאין משברים קואליציוניים?

<מירב בן ארי (כולנו):>
אין, אין.

<היו"ר מכלוף מיקי זוהר:>
כן, יואל, בבקשה.

<יואל רזבוזוב (יש עתיד):>
תודה. אז קודם כל זה כבר לא דיון ראשון בנושא של ספורט בשבת ובכלל. אני חושב ששבת זה נושא גדול מדי בשביל להיכנס לדיון הזה, וכמו שציינו כאן באמת על השבת גם תיפול הקואליציה.
<היו"ר מכלוף מיקי זוהר:>
תתפלא, תתפלא.

<יואל רזבוזוב (יש עתיד):>
מה שאני קודם כל חושב בנושא, אני לא נגד שומרי מסורת ואני אמרתי גם בתור ספורטאי ובאליפויות רשמיות, לא הייתי רוצה לדעת שיש מישהו יותר טוב ממני ובגלל שהוא שומר מסורת, הוא לא יכול לעמוד על הפודיום. לזה אפשר להתייחס נקודתית וזה מה שאנחנו עושים.

רק דוגמא, בשבוע שעבר פנו אלי קבוצה בהתעמלות, מנתניה, שיש שם בנות שהן דתיות ופשוט ביקשו בעניין אליפות ישראל. פניתי לאיגוד ההתעמלות, יושב כאן יו"ר איגוד ההתעמלות אופיר פינס, ובשנייה זה אפשרי. זה ניתן. ברגע שזה ניתן וזה אפשרי שינוי את ההחלטה והעבירו ליום שישי. אז ברמה הנקודתית אפשר לפתור את זה.

להגיש הצעת חוק שהיא דרקונית, ולמה היא דרקונית? כי ברגע שבית מחוקקים, פוליטיקאים מתערבים במהות של הספורט - - -

<מירב בן ארי (כולנו):>
בסטאטוס קוו.

<יואל רזבוזוב (יש עתיד):>
זה לא סטאטוס קוו.

<היו"ר מכלוף מיקי זוהר:>
תיכף אני אענה. יואל, הרמת לי להנחתה. 
<יואל רזבוזוב (יש עתיד):>
זה הצ'רטר של הוועד האולימפי הבין לאומי וברגע שאנחנו כפוליטיקאים מתחילים להיכנס לתוך האיגודים, מה מותר לעשות, מה אסור לעשות - יכולים לזרוק אותנו ואנחנו כולנו יודעים את זה – גם מהמשחקים האולימפיים וגם בכדורגל מוופ"א, מפיפ"א ומכל מקום אחר.

הצעות חוק שחבר הכנסת מיקי זוהר מגיש לאחרונה, אנחנו רואים באמת איכפת לו מהשבת וזה בסדר, גם לנו איכפת מהשבת, אבל הן לא מדתיות, הן דרקוניות ומוכנות גם להפיל ממשלה ולעצור את כל המדינה. להחזיר אותנו להיות איראן. 

<היו"ר מכלוף מיקי זוהר:>
אמרתי לך, אל תהיה מוטרד לגבי הממשלה.

<יואל רזבוזוב (יש עתיד):>
אני שמח. הצעות החוק שלך הן מצוינות בשבילי, כי אני חבר כנסת באופוזיציה, אבל אנחנו מדברים - - -

<היו"ר מכלוף מיקי זוהר:>
מה הסקר האחרון אומר? הליכוד מתחזק. גם כולנו.

<יואל רזבוזוב (יש עתיד):>
הליכוד, אני לא יודע. אני לא נכנס עכשיו לרמה הזאת. אנחנו מבינים, אתה עובד לקראת הפריימריז של הליכוד, לציבור שלך וזה מצוין. אתה עושה עבודה מצוינת. הציבור שלך אוהב את מה שאתה עושה, אבל לדפוק, ואני משתמש במילה הזאת – מילה קשה – את כל המדינה, את כל המסחר בשבת, את כל האנשים ואת הספורט בשבת? אי אפשר לא לעשות ספורט בשבת. במדינה דמוקרטית, מתוקנת, מדינה יהודית ודמוקרטית - - -
<היו"ר מכלוף מיקי זוהר:>
יהודית ודמוקרטית. לא לשכוח את היהודית. אני יודע שאתם נוטים לשכוח את היהודית.

<יואל רזבוזוב (יש עתיד):>
לא, אנחנו לא. אנחנו נוטים להתמקד גם ביהודית.

<היו"ר מכלוף מיקי זוהר:>
בוא נתמקד גם ביהודית.

<יואל רזבוזוב (יש עתיד):>
אנחנו נתמקד, אבל לא צריך להתמקד יותר מדי, כי אחרת - - -

<היו"ר מכלוף מיקי זוהר:>
לא ללכת נגד היהדות.

<יואל רזבוזוב (יש עתיד):>
ברגע שמפסיקים ספורט בשבת, אנחנו פשוט שוכחים מהספורט. אפשר לסגור את הוועד האולימפי, את משרד התרבות והספורט. יהיה משרד תרבות, לא יהיה ספורט.

<היו"ר מכלוף מיקי זוהר:>
הדברים ברורי, חבר הכנסת רזבוזוב.
<יואל רזבוזוב (יש עתיד):>
לא יהיה ספורט. ועוד פעם, בשביל הצרכים, תחשוב, הצרכים שלך לפריימריז של הליכוד, העיקר לעשות - - -

<היו"ר מכלוף מיקי זוהר:>
די, נו, מה יש לכם מהפריימריז? יש עוד שלוש שנים. 

<יואל רזבוזוב (יש עתיד):>
הפריימריז בפברואר. 

<היו"ר מכלוף מיקי זוהר:>
מה קשור לפריימריז? 

<יואל רזבוזוב (יש עתיד):>
אני מציע לך שתחשוב טוב. ההצעה הזאת היא הצעה גרועה ואנחנו נתנגד לה בכול הכוח.

<היו"ר מכלוף מיקי זוהר:>
טוב, ברור. תודה רבה אדוני. רק ברשותך, אני לא חבר כנסת ותיק כמוך, אני רק תשעה חודשים פה, אבל אני לומד מהר וגיליתי - - -

<יואל רזבוזוב (יש עתיד):>
אנחנו רואים.

<היו"ר מכלוף מיקי זוהר:>
וגיליתי שהצעות חוק לא תמיד חובה שיעברו בקריאה שנייה ושלישית ויהפכו לחוק. לפעמים הצעת חוק, ובטח יסכים איתי אופיר פינס מניסיונו הרב, לפעמים הצעת חוק יוצרת סיטואציה שמגיעים למצב שיושבים ופותרים את הבעיות. כשאין הצעת חוק מרחפת באוויר, כולם מרשים לעצמם לעשות ככל העולם על רוחם, כי הם אומרים תשמע, הכל פרוץ. 

מה קרה מהצעת החוק שהגשתי היום בנושא השבת, לגבי מסחר בשבת? מתקיים שיח.
<יואל רזבוזוב (יש עתיד):>
לא יקרה כלום. כלום לא יקרה.

<היו"ר מכלוף מיקי זוהר:>
פתאום אני הולך לשבת בימים הקרובים עם סיעת כולנו ולהגיע לאמנה שתפתור את הנושא הזה אחת ולתמיד במדינת ישראל. למה? כי יש הצעת חוק מרחפת באוויר. מה קורה עכשיו כשהצעת החוק שלי לגבי ספורט בשבת תעבור בוועדת שרים ובקריאה ראשונה? פתאום אתה תראה את כל האיגודים יושבים עם משרד התרבות והספורט, מגיעים להבנות בנושא הזה.

החוק שלי לא בהכרח נועד כדי לעבור. החוק שלי נועד כדי לעורר דיון, לעורר שיח שיביא לפתרון. ואם אני הצלחתי להביא לפתרון, זה כמו שהעברתי את הצעת החוק. 

עכשיו ברשותכם נעבור - - -

<מירב בן ארי (כולנו):>
ההצעה של הספורט עברה טרומית?

<היו"ר מכלוף מיקי זוהר:>
לא. הוא יעבור בקרוב ועדת שרים וטרומית. אני הולך ל - - -

<יואל רזבוזוב (יש עתיד):>
כשוועדת שרים תלויה בחבר כנסת אחד, 61, כל חוק אפשר להעביר.

<היו"ר מכלוף מיקי זוהר:>
אתה רואה מה זה? בגלל זה אנחנו לא רוצים לצרף אף אחד לקואליציה, שלא תפריעו לנו בעשייה. 

בואו נמשיך. תודה רבה חבר הכנסת רזבוזוב. דבריך היו ברורים. נעבור לאיתן זליגר, אבא שמייצג ספורטאים. נשמח לשמוע אותך, בבקשה.

<איתן זליגר:>
שלום. אני אבא לארבע בנות, שלוש מהן ספורטאיות מקצועניות. שתיים בהתעמלות אקרובטית ואחת בשחייה אומנותית. הן מתאמנות שש פעמים בשבוע, ארבע עד חמש שעות כל יום. אנחנו ממזכרת בתיה.

אני אגיד לכם איך מתנהל סדר היום שלנו. אנחנו כל היום בחרדה – מתי תגיע התחרות של האיגוד הזה בשבת ומתי תגיע התחרות של האיגוד ההוא בשבת. הבנות שלי הן מהטובות בנבחרת, הן מקצועניות, הן הולכות לטוס עם איגוד ההתעמלות לאליפות בלגיה הפתוחה בעוד חודש-חודש וחצי. הן מקצועניות לכל דבר ועניין. רק בישראל - - -

<אופיר פינס:>
איך תתחרינה בשבת באליפות בלגיה הפתוחה?

<איתן זליגר:>
אתה קודם כל אל תדאג לשבת שלי.

<אופיר פינס:>
אני שואל אותך.

<איתן זליגר:>
אני אומר לך, יש לנו פתרונות הלכתיים בשבת בחו"ל. יש פתרון. 

<היו"ר מכלוף מיקי זוהר:>
אדוני קורא קריאות ביניים. 

<קריאה:>
סליחה, השבת שומרת גם על הבנות שלו. זו באמת שאלה לא לגיטימית. יש זכות לשחק בשבת.

<היו"ר מכלוף מיקי זוהר:>
סליחה, סליחה, אם הדיון הזה יתקיים ככה זה לא ילך. אני מבקש בזכות דיבור לא להפריע לאחר לדבר. אנחנו נאפשר לכולם להביע את עמדתם. לא לכולם, לרובם. לא לכולנו לפחות.

<איתן זליגר:>
אם אופיר ינסה ללמוד פתרונות הלכתיים, יש פתרונות הלכתיים לחו"ל בעניין התעמלות. לא בכל תחום ולא בכל מקצוע, אבל אתם אף פעם פה בכנסת לא אישרתם ללשכת עורכי הדין לעשות מבחני לשכת עורכי הדין בשבת ולא שאלתם איך פרופסור למשפטים יופיע בהרווארד בשבת. לא שאלתם את השאלה הזאת, כי זה היה ברור לכם שמבחן לשכת עורכי דין לא מתקיים בשבת. 

אותו דבר ברור לכם שמבחן לרפואה לא מתקיים בשבת. למה? כי אנחנו מדינה יהודית וכולם יכולים להיות רופאים וכולם יכולים להיות עורכי דין. 

אתם יודעים, תבואו פעם לאליפויות ספורט לנוער בעיקר, גם בבוגרים כמובן, אבל לנוער, זה התחום היחידי שלא תראו בקהל ולא על המגרש או ביציע דתיים. זה התחום היחידי. אני יודע, יש פחד מהדת בכל מיני תחומים. אל תפחדו ותתנו לנו להיכנס, כי אתם כל הזמן מתלוננים שאין מספיק ספורט בארץ, ויושב פה האיגוד האולימפי שאומר שאין מה לעשות, כי אנחנו לא מספיק אנשים. אתם מפסידים פה 20% מהאוכלוסייה, שיכולה להיות מצוינת. מצוינת בתחום הזה, וזה רק בגלל ההתעקשות שלכם על כל הדברים האלה.

אני מכיר את כל הסיבות ויש גם סיבות מצוינות ואני מסכים עם חבר הכנסת מיקי זוהר. צריך פה הידברות. אף אחד לא רוצה להתעקש ואנחנו מוכנים לישון במלונות ליד התחרויות כדי להגיע עד שישי, עד כניסת שבת, ומוכנים להישאר בצאת השבת, אבל לא יכול להיות שאיגוד השחייה, בכלל בלי שום בעיה, שולח תחרות, אליפות ישראל שנה אחרי שנה – בשבת. 

אנחנו מתכתבים איתם, יש לנו פה את המכתבים. אין תשובות, אף אחד לא עונה לך. זה בכלל לא מעניין. עכשיו יש לנו את העניין של – אל תתערבו לנו. חברה, באמת, אנחנו משלמים מיסים בדיוק כמוכם, רוצים, אוהבים את הספורט לא פחות מכם. משקיעים בספורט לא פחות מכם. רק הדבר היחיד שאנחנו רוצים – אפשרות שווה להתחרות בספורט.

<היו"ר מכלוף מיקי זוהר:>
איתן, תודה. אני רק רוצה לומר שוב, הצעות החוק שלי יכולות להוות בסוף גם חוק קיים, אבל הן בעיקר צריכות להוות בשלב זה מנוף. אנחנו יודעים שאין דבר טוב יותר מהידברות ואין דבר טוב יותר מלהגיע להבנות. אבל מה שקרה לצערי הרב, בהמשך למה שאמרת, שבשנים האחרונות נוצר מצב שאם אדם מנסה לשמור על יהדותו במדינה הזו, ואף אחד לא רואה פה כיפה על הראש, על יהדותו, לא מדבר על להיות חרדי. לשמור על יהדות מינימאלית, לנוח בשבת.
<איתן ברושי (המחנה הציוני):>
אצלנו גם מי שלא שומר שבת הוא יהודי.

<היו"ר מכלוף מיקי זוהר:>
לא, לא, לא.

<איתן ברושי (המחנה הציוני):>
לא, כדאי לדייק בעניין הזה.

<היו"ר מכלוף מיקי זוהר:>
אתה יודע מה נהוג ביהדות בשבת? לנוח. 

<איתן ברושי (המחנה הציוני):>
בכל זאת אנחנו מדינה חופשית.

<היו"ר מכלוף מיקי זוהר:>
אם בן אדם רוצה - - -

<מירב בן ארי (כולנו):>
כל אחד יש את המנוחה שלו.

<היו"ר מכלוף מיקי זוהר:>
אם אדם רוצה ביום השבת - - -

<איתן ברושי (המחנה הציוני):>
זה לא מה שהתכוונתי. תדייק. 

<היו"ר מכלוף מיקי זוהר:>
אם אדם רוצה ביום השבת לנוח, נניח שזו האג'נדה שלו, לנוח ביום שבת, הוא לא יכול לעשות את זה. אז אני רק אומר דבר אחד, אני לא באתי לפה לייצר שוב פעם שיח. מספיק התקשורת היום, ביפעת כמה יצא, מקום ראשון? זה לא העניין פה.

<מירב בן ארי (כולנו):>
זו המטרה, לא?

<היו"ר מכלוף מיקי זוהר:>
לא, לא. תתפלאו, אבל לא. 

<מירב בן ארי (כולנו):>
דווקא נראה כך.

<היו"ר מכלוף מיקי זוהר:>
מה שהמטרה שלי לפחות, ככה אני מרגיש, שיהיה אפשר לכולם, לא לכולנו, לכולם, לחיות כמו שהם רוצים לחיות במדינה שלהם. 

כן, חברת הכנסת מירב בן ארי מכולנו, בבקשה.

<מירב בן ארי (כולנו):>
תודה רבה אדוני יושב הראש. באמת, מעבר להערכה שלי אליך, יש לי אליך אמפטיה מאד גדולה ואתה יודע את זה, אבל באמת, אני חייבת לומר משהו ואני ממש מתנצלת שאני צריכה ללכת לשדולה בוועדה, אבל אני חייבת לומר משהו אחד.

הנושא הזה של השבת ואני מאד מתחברת למה שאתה אומר, חייב להיות כאן בהידברות. זה שיש תחרויות במדינת ישראל שכופות לצורך העניין על מגזר מסוים להצטרף לתחרות בלית ברירה, לדעתי זה משהו שחייב להיפתר. 

אני באמת מאמינה - וגם אני כאן תשעה חודשים – שהדרך זה לא ככה. אני מאד מצטערת, למרות שזו פלטפורמה נוחה ויש דיבור ויש שיח, בסוף צריך לסגור את זה מול האנשים הרלבנטיים ואיפה שצריך שחברי כנסת יתערבו ספציפית, זה התפקיד שלהם. בטח מי שחברים בוועדת המשנה של הספורט כמוני וכמו החברים כאן.

עכשיו אני רוצה להגיד עוד משהו אחד. נראה לי שהדבר הכי חשוב בוועדה הזאת, זה שהבשורה מחבר הכנסת מיקי זוהר, היא בשורה מאד טובה, כי מה ששמענו עכשיו ופורסם בכל אמצעי התקשורת, שבסך הכל המטרה של חוק השבת, שאני נגדו ואתה יודע את זה, היא בסך הכל כדי להוות פלטפורמה לדיון. ולדעתי, מה שנקרא - - -

<היו"ר מכלוף מיקי זוהר:>
לא. לייצר מנוף לדיון.

<מירב בן ארי (כולנו):>
לא, זה מנוף. פלטפורמה, מנוף, לא יודעת מה, בניין, מה שתחליט. בסוף המטרה היא שלא יהיה חוק שבת - - -

<היו"ר מכלוף מיקי זוהר:>
מי אמר?

<מירב בן ארי (כולנו):>
אלא שתהיה הידברות. זה מה שאתה אומר.

<היו"ר מכלוף מיקי זוהר:>
זה הכי טוב. הכי טוב לשמוע דברים - - - 

<מירב בן ארי (כולנו):>
הנה, אני בסך הכל מקישה מדבריך. יפה. אני לא בעד ללכת על הראש של אף אחד פה ואני עשיתי את זה גם בנשוא של הסטודנטים. בסופו של דבר המטרה היא לפתור את המצב ואני חושבת שאם המטרה שלך היא בסופו של דבר להעלות למודעות, אז העלינו למודעות. כל בעלי העסקים במדינת ישראל נזדעקו וכולם יודעים מה מיקי זוהר חושב.
לצורך העניין, מבחינתי אני יצאתי מהוועדה הזאת עם בשורה, וזה הדבר הכי חשוב, שחוק השבת - - -

<היו"ר מכלוף מיקי זוהר:>
את הולכת לתקשורת עכשיו?

<מירב בן ארי (כולנו):>
חס וחלילה, זה התפקיד שלך.

<היו"ר מכלוף מיקי זוהר:>
לא, לא. 

<מירב בן ארי (כולנו):>
אני בסך הכל יוצאת מכאן עם הבשורה שחוק השבת בסך הכל הולך להידברות ואני שמחה, כי אני בעד. ובתור חברת מועצת העיר תל אביב-יפו לשעבר שגם הצביעה במועצת העיר על פתיחת עסקים בשבת, שאני מאד מאד תומכת בעניין הזה, אני כמובן נגד החוק שלך באופן גורף, אני שמחה מאד לשמוע שחברי, שיש לי אליו הערכה רבה, בסך הכל רוצה להביא את המשק להידברות. יישר כוח. אני איתך, אותו דבר כמו בעסקים, גם בספורט. אבל יש בי הערכה אליך. 

<היו"ר מכלוף מיקי זוהר:>
טוב, תודה גברתי.

<מירב בן ארי (כולנו):>
הכל מהערכה רבה כמובן. זה הכי חשוב בוועדה הזאת.

<היו"ר מכלוף מיקי זוהר:>
אני רק אענה בקצרה, במשפט קצר ואומר שאין חולק שההידברות היא הדבר הטוב ביותר לפתור בעיות. אין חולק שגם הסכמתי בוועדת השרים, שועידת המנכ"לים שהולכת ליצור את אותה הידברות, תסיק את מסקנותיה - - -

<מירב בן ארי (כולנו):>
אז זה אומר שאין הצעות חוק?

<היו"ר מכלוף מיקי זוהר:>
בטרם אקדם את החוק שלי. שוב, כשהחוק שלי יעבור בקריאה טרומית ב-6 בינואר - - -

<מירב בן ארי (כולנו):>
בהסכמה של הקואליציה.

<היו"ר מכלוף מיקי זוהר:>
בהסכמה של הקואליציה.
<איתן ברושי (המחנה הציוני):>
באיזו שנה, מיקי?

<היו"ר מכלוף מיקי זוהר:>
בשנת 2016. 

<מירב בן ארי (כולנו):>
יש לנו דד-ליין. לנו ולכל עם ישראל.

<היו"ר מכלוף מיקי זוהר:>
אנחנו נמתין אותו.

<מירב בן ארי (כולנו):>
לנוח בשבת, כמו חבר הכנסת מיקי זוהר.

<היו"ר מכלוף מיקי זוהר:>
אנחנו נמתין איתו בטרם נקדם אותו, תני לי להשלים. 

<מירב בן ארי (כולנו):>
כמה בוחרי ליכוד הולכים לקניון בשבת?

<היו"ר מכלוף מיקי זוהר:>
לא הרבה.

<מירב בן ארי (כולנו):>
כמה בוחרי ליכוד הולכים לראות כדורסל? עזוב, נו, באמת. העיקר שיש לנו הערכה רבה אחד לשני.

<היו"ר מכלוף מיקי זוהר:>
אין חולק. 
<מירב בן ארי (כולנו):>
אין חולק.

<היו"ר מכלוף מיקי זוהר:>
ואני רוצה לבדוק את הציטוט הזה שהיה בידיעות אחרונות. אני מתעקש.

<מירב בן ארי (כולנו):>
אין בעיה.

<היו"ר מכלוף מיקי זוהר:>
טוב, בואו נמשיך. אופיר פינס, בבקשה.

<אופיר פינס:>
תודה, אדוני יושב הראש. תראה, יש לך כנראה השקפת עולם מסוימת, ראיתי חוקים שלך שאנחנו לא יכולים לעשות קניות יותר בשבת ואתה לא רוצה לעשות ספורט בשבת, אמנם בסייגים.

<היו"ר מכלוף מיקי זוהר:>
לא, לא אמרתי שלא רוצה.

<אופיר פינס:>
כן, כן, אני מפרש את זה כ - - -

<מירב בן ארי (כולנו):>
בהידברות.

<היו"ר מכלוף מיקי זוהר:>
לא, מה זה? יש דברים שאפשר - - -

<אופיר פינס:>
לא, אני קורא את הצעת החוק שלך.

<היו"ר מכלוף מיקי זוהר:>
שיהיה ברור. לא להטעות. 

<אופיר פינס:>
אלף אני מקבל את מה שאתה אומר, שהכוונה שלך זה לא לסגור את הספורט בכלל ובשבת.

<היו"ר מכלוף מיקי זוהר:>
בשבת, וגם לא את כל הדברים בשבת. יש הרבה דברים שהם פתוחים בשבת.

<אופיר פינס:>
אבל זו עלולה להיות התוצאה, גם אם אתה לא תרצה בכך. אני רוצה קודם כל להגיד מה המצב.

אני יושב ראש איגוד ההתעמלות, האיגוד הרביעי בגודלו בישראל ויש לנו 100 אגודות ספורט, כ-4,000 מתעמלים בשישה ענפים שונים, כולל אקרובאטיקה, וברוך השם אנחנו מביאים הרבה מאד הישגים למדינת ישראל, ואני חושב שגידי לוסטיג, מנכ"ל הוועד האולימפי, אני מניח יאשר שאנחנו אחת התקוות האולימפיות הכי משמעותיות של ישראל לאולימפיאדה הקרובה בהתעמלות אומנותית. אני מקווה שהתקווה תתממש. 
עכשיו, אלף, אנחנו עושים הרבה מאד תחרויות בשבת ואנחנו עושים הרבה מאד תחרויות לא בשבת. אין עניין דווקא לעשות תחרויות בשבת. נתן חבר הכנסת יואל רזבוזוב דוגמא מהשבוע שעבר, שקבענו תחרות בשבת. הייתה בקשה משתי אגודות לדחות את התחרות, להקדים את התחרות והקדמנו את התחרות.

<היו"ר מכלוף מיקי זוהר:>
מצוין, אני מברך על זה.

<אופיר פינס:>
כן. בדקנו מה הבעיה, למה קבעו בשבת. אני בדקתי למה קבעו בשבת דווקא. מסתבר שביום שישי חלק גדול מהשופטים שהיו אמורים להיות עמוד התווך של התחרות הזו, עובדים. ביום שישי הם עובדים. וכדי שהם יבואו לתחרות ביום שישי, הם צריכים להפסיד יום עבודה. כרגע לא משלמים להם על הדבר הזה. יכול להיות שנצטרך לשלם להם על הדבר הזה. גם אם אפשר לשלם על הדבר הזה, לא תמיד הם יכולים לקחת חופשות מתי שהם רוצים. העניין מסובך.

שנית, תראו, אין לי שום בעיה עם הידברות ואני חושב שמהבחינה הזאת בוודאי שהצעת החוק שלך מייצרת אפשרות להידבר ואני בהחלט באתי לכאן על חשבוני ועל חשבון הזמן שלי. אני מתנדב באיגוד ההתעמלות. באמצע היום עליתי לירושלים במיוחד לטובת ההידברות הזו, כי אני מחשיב את הכנסת, מחשיב את הוועדה ומחשיב את הדיון, כי הדיון הוא דיון אמיתי.

אבל השאלה שאנחנו צריכים לשאול את עצמנו – מה האלטרנטיבות שיש לנו. אם הייתם קמים ואומרים שיהיה עוד יום מנוחה, יום ראשון בישראל, נפתרה כל הבעיה. אנחנו כפי שאמרתי לא מקיימים תחרויות בשבת דווקא, כדי להכניס מישהו או לא לאפשר.

<היו"ר מכלוף מיקי זוהר:>
אני באמת מקווה. זה גם מה שאמרתי. אמרתי אגב שהחוק שלי יכול להוביל לכך שסוף סוף יוסיפו במדינת ישראל עוד יום מנוחה, שיהיה ביום ראשון.

<מירב בן ארי (כולנו):>
את זה כבר סילבן - - -

<אופיר פינס:>
תחשוב רגע, אדוני יושב הראש, למה באופן טבעי כל הספורט בארץ ובעולם, לא שאלתי אותך את השאלה איתן, סליחה שאני קורא לך בשמך הפרטי, כי זה מה שאני זוכר, לא שאלתי אותך כדי לקנטר אותך. שאלתי אותך כי אני יודע את המציאות. אין תחרויות של יוצאים ספורטאים ישראלים. אין. אפס. אין תחרויות שיוצאים ספורטאים ישראלים מאיגוד ההתעמלות - איגודים אחרים אני לא יודע – לייצג את ישראל שבסוף הם לא מתקיימות בשבת. גם בשבת. לא רק. שישי, שבת, ראשון בדרך כלל. חמישי, שישי, שבת, ראשון. אין מצב. 

אז מה אתם רוצים? רגע, אז ממה נפשך? 

<קריאה:>
אבל לא זו הבעיה בכלל.

<היו"ר מכלוף מיקי זוהר:>
רגע, לא להפריע.

<אופיר פינס:>
אני רוצה להסביר.

<איתן זליגר:>
לא, אבל אמרנו לך שזו בעיה שיש פתרונות אליה.

<אופיר פינס:>
שיש פתרונות. אגב, קודם כל אני שמח לשמוע. 

<איתן זליגר:>
אתה יודע איפה הכי קשה, בישראל. רק בישראל - - -

<אופיר פינס:>
ואני רוצה לשאול למה אין פתרונות בישראל - - -

<איתן זליגר:>
אם נעשה ויכוח הלכתי לעניין הזה - - -

<אופיר פינס:>
אדוני יושב הראש, אלף תתפלא. אני אשמח לשמוע וגם להזמין לישיבה גם אנשים שיכולים להסביר לנו את הצד ההלכתי. אני רוצה להבין, באמת אני רוצה להבין. איך זה שיש פתרונות הלכתיים בחו"ל ואין פתרונות הלכתיים בארץ. זה מעניין אותי.

<איתן זליגר:>
יש.

<אופיר פינס:>
אני חושב שזה צריך לעניין את הוועדה וזה צריך להיות בגדר ה - - -

<היו"ר מכלוף מיקי זוהר:>
אני אגיד לך בכנות רבה, אני לא רוצה להיכנס לעניין ההלכתי, הוא לא מעניין אותי.

<אופיר פינס:>
לא יודע, אבל הוא מעניין.

<היו"ר מכלוף מיקי זוהר:>
אותי מעניין העניין היהודי. העניין היהודי. יהדות – נכון, היא גם דת, אבל היא גם לאום. והלאום היהודי שלנו קובע, כי אגב אני יודע, אם מישהו שכח, כשרצינו את הזכות בארץ הזו, באנו עם התנ"ך, זה היה בן גוריון. הקושאן. אמר הנה העדות לזכות על הארץ הזו. היא נובעת מיהדותנו. אם אנחנו לא היינו יהודים שבמשך אלפי שנים הוגלינו, לא היינו יכולים לטעון זכות על הארץ הזאת. מהרגע שטענו זכות על הארץ הזו עם היהדות שלנו, אנחנו צריכים גם לכבד את העקרונות שבה, שביום מנוחה בשבוע, יום אחד בשבוע שיוצא יום שבת, אנחנו צריכים בעיקר לנוח. זה הרעיון היהודי.
עכשיו, מי שרוצה לעשות אחרת, זו מדינה דמוקרטית. אני לא אומר שלא. אני בעד - - -

<מירב בן ארי (כולנו):>
איך זה מדינה דמוקרטית אם אתה כופה עלינו? איפה הדמוקרטיה?

<היו"ר מכלוף מיקי זוהר:>
לא נכון. יש לך טעות, אבל הדמוקרטיה - - -

<אופיר פינס:>
תראה, לכל אחד יש את ההיגיון שלו. לך יש את ההיגיון שלך.

<היו"ר מכלוף מיקי זוהר:>
עם כל הכבוד, הדמוקרטיה היא ברורה לכולם פה, גם לי, אבל הדמוקרטיה לא יכולה לקעקע את הרעיון היהודי. המדינה הזאת היא לא מדינה ישראלית ודמוקרטית, היא מדינה יהודית ודמוקרטית. כל עוד הדמוקרטיה לא מקעקעת את היהדות, הכל בסדר. 

<אופיר פינס:>
אדוני יושב הראש, אבל בדמוקרטיה יש עוד עיקרון חשוב - - -

<היו"ר מכלוף מיקי זוהר:>
אני לא אאפשר לדמוקרטיה לקעקע את היהדות, נקודה. זו דעתי.

<אופיר פינס:>
יפה. אבל בדמוקרטיה, אדוני יושב הראש, יש עוד עיקרון חשוב. העיקרון הזה אומר שיש גם דבר שנקרא בדמוקרטיה הרוב קובע, בלי להתעלם מזכויות המיעוט. 

<מירב בן ארי (כולנו):>
בלי להתעלל גם במיעוט.

<אופיר פינס:>
אבל הרוב קובע.

<היו"ר מכלוף מיקי זוהר:>
אתה יודע ש-61 זה רוב.

<אופיר פינס:>
נכון. וטוב שכך. 

<היו"ר מכלוף מיקי זוהר:>
לאן את הולכת? למה את הולכת? עד שהתחלנו ליהנות פה. 

<מירב בן ארי (כולנו):>
אני חייבת ללכת.

<אופיר פינס:>
חברה, אני רוצה להגיד כך. קודם כל אתם הרי כולכם יודעים שאין מספיק מתקנים לקיים תחרויות שלא בשבת. כל מי שאומר אחרת זה-. ולא רק שאין מתקנים, זה ברמות דמיוניות. יושב כאן מנכ"ל משרד התרבות והספורט, הוא יכול להגיד לכם. לא אני אעיד על איגוד ההתעמלות. שהוא יעיד על איגוד ההתעמלות. 

אין לנו ברירה אלא לקיים. אם יעשו עכשיו עוד 10-20 מתקנים, אתה יודע מה? עולם אחר. יכול מאד להיות. אבל אין אפשרות, כי בכל יתר הימים מתאמנים, משתמשים, האולמות של אחרים. זה לא רק אולמות ייעודיים להתעמלות. יש בתי ספר וכדומה. לא במקרה זה בשבת. כי כשהאחרים לא יכולים, אז סוף סוף אנחנו גם מקבלים וזה לא עובד הפוך.

אני רוצה להגיד עוד דבר. קבעת פה איזה שהוא מנגנון מעניין בחוק שאני לא מבין אותו. אם תבוא אגודה ותגיד שהיא רוצה לא להתחרות, איך האגודה תחליט, אדוני יושב הראש? אני רוצה שתגיד לי, כי אם אדם אחד, במקרה יושב ראש האגודה נגיד שהוא דתי, נגיד. או לחילופין יש ספורטאי או ספורטאית אחת שהיא דתייה. אז זה הופך את כל המועדון, או שיש איזו שהיא הצבעה של ההורים? של המתעמלים?

<היו"ר מכלוף מיקי זוהר:>
לא. קודם כל מהותן של ועדות בכנסת היא באמת להידון ברגולציה ובשיטות ואיך באמת מכפיפים את החוק. אני מאמין, למה בחרתי אגודה, מאחר שאני מגיע מרקע ספורטיבי ואני יודע איך מתנהלת אגודה. אם אני יושב ראש אגודה, יש לי מגוון שיקולים. האוהדים שלי. המתאמנים שלי או השחקנים ששייכים לאגודה, הכסף שמגיע אלי – אם זה מרשות שרוצה לשחק בשבת או לא רוצה לשחק בשבת.

<אופיר פינס:>
אבל זה מסוכן. זה מסוכן.

<היו"ר מכלוף מיקי זוהר:>
מה זאת אומרת? אם אני עיריית קריית גת - - -
<אופיר פינס:>
עיריית אשקלון. 

<היו"ר מכלוף מיקי זוהר:>
לא, קריית גת.

<אופיר פינס:>
שהיא לא רוצה - - -

<היו"ר מכלוף מיקי זוהר:>
לא רוצה. אז אתה תכפה על העירייה שמשלמת את הכסף - - -

<אופיר פינס:>
אבל היא כופה עלי. 

<היו"ר מכלוף מיקי זוהר:>
לא, חלילה. היא אומרת דבר אחד: כבד אותי. אני רוצה לשחק במוצ"ש.

<אופיר פינס:>
אבל גם האגודה שמולה תצטרך לקבל את ההחלטה.

<היו"ר מכלוף מיקי זוהר:>
היא לא רוצה לשחק בשבת. אגב, וזה גם האוהדים. אחד השיקולים הנכון והאובייקטיבי ביותר מצוי בידיה של הנהלת הקבוצה.

<אופיר פינס:>
אמרת קודם היושב ראש.

<היו"ר מכלוף מיקי זוהר:>
לא, יושב הראש זה ההנהלה. היושב ראש נבחר על ידי ההנהלה. ההנהלה בוחרת אותו או מדיחה אותו. אתה רוצה להיות יושב ראש אתה צריך ליצור קונסנסוס נרחב.

<אופיר פינס:>
בקיצור, אני רוצה להציע לך הצעה בסיום דברי. אם אתה באמת ובתמים – ואני מאמין לך - - -

<היו"ר מכלוף מיקי זוהר:>
חד משמעית.

<אופיר פינס:>
מתכוון שאתה רוצה לייצר מסלול של הידברות לפני שאתה רוצה לבחון את ההליך - - -

<היו"ר מכלוף מיקי זוהר:>
אבל אתה רואה שלא קרה המסלול הזה.

<אופיר פינס:>
אז אדרבא.

<היו"ר מכלוף מיקי זוהר:>
כי החוק לא עבר ועדת שרים. אני אסביר לשרה שאם היא תעביר את זה בוועדת שרים, פתאום תהיה הידברות. נכון, יוסי?

<אופיר פינס:>
לא, אבל אתה יכול לעשות הידברות לפני שאתה מעביר את זה לוועדת שרים.

<קריאה:>
יש אליפויות עוד מעט.

<אופיר פינס:>
עובדה שאני, כמו שבאתי היום וכל החברים האחרים הטריחו את עצמם ובאו, אדרבא. תקים צוות שיעבוד מול ועדת השרים. 

<שלי שנדור אלקיים:>
יש לו ועדת זכויות, למה הוא צריך להקים צוות? 

<אופיר פינס:>
כן, אוקיי, אז שייכנס את הוועדה.

<שלי שנדור אלקיים:>
יושב הריבון, עם ועדת ספורט, למה הוא צריך להקים צוות? 

<אופיר פינס:>
סבבה, מעולה.

<היו"ר מכלוף מיקי זוהר:>
אנחנו נעשה את זה במסגרת הוועדה. 

<אופיר פינס:>
נכנס הידברות. אני רואה בישיבה הזאת תחילתה של הידברות. אדרבא. 

<היו"ר מכלוף מיקי זוהר:>
כן. אני שמח.

<אופיר פינס:>
תקדיש לזה זמן. תקדיש לזה מאמצים. אני מוכן לשבת פה היום עד הלילה. הנה, באתי.

<היו"ר מכלוף מיקי זוהר:>
לא, היום יש כבר כמה פגישות. אבל אנחנו נקבע יום אחד שהוא יהיה מהבוקר עד הלילה.

<אופיר פינס:>
תעשה פגישה מהבוקר עד הלילה, תעשה רצף של פגישות. אני מוכן למצות את ההידברות, אני מוכן לקדם אותה. אין לי שום בעיה לנסות ולהגיע לפתרונות. אדרבא.

<היו"ר מכלוף מיקי זוהר:>
מצוין. חבר הכנסת איתן ברושי, בבקשה.

<איתן ברושי (המחנה הציוני):>
אדוני יושב הראש, חברים, הדיון הוא לא על ספורט. הדיון הוא על אורחות חיים בישראל והוא לא רק על ספורט. זה לא רק ספורט, כמו שאומרים.

חברים, מיקי זוהר העביר הצעה טרומית. לשמחתי היא לא תעלה ביום רביעי בישיבות בגלל התנגדות כולנו גם לסגור את העסקים בשבת. שאלתי אותו האם הכוונה על סגירת העסקים בשבת נועדה - - -

<היו"ר מכלוף מיקי זוהר:>
לא עסקים, תגיד מסחר. לא אמרתי עסקים. 

<איתן ברושי (המחנה הציוני):>
רגע, רגע, מיקי, יש חופש הביטוי פה.

<היו"ר מכלוף מיקי זוהר:>
אבל זה לא נכון.

<איתן ברושי (המחנה הציוני):>
אוקיי. שאלתי אותו אם הכוונה היא שהאנשים יהיו פנויים לבוא לספורט בשבת. עכשיו מסתבר שגם את הספורט רוצים לסגור בשבת. כלומר, באמת יש לנו חוק מנוחה חובה.

<היו"ר מכלוף מיקי זוהר:>
לא, לא, זה לא נכון.

<איתן ברושי (המחנה הציוני):>
כלומר, אנחנו מדינה שמתקיימת כבר לא מעט ימים ושנים, תוך שמירת הסטאטוס קוו במדינת ישראל בכל הממשלות, גם כאלה שהתפרקו בגלל המשחן. מעולם לא התפרקה ממשלה בגלל כדורגל. 
<היו"ר מכלוף מיקי זוהר:>
יענקל'ה, אתה חבר מפלגת העבודה, לא?

<איתן ברושי (המחנה הציוני):>
רגע, מיקי, תן לי רגע. אתה יודע, שנינו מכירים. גם אני חבר כנסת חדש, אבל לא חדש בחיים הציבוריים ואני - - -

<היו"ר מכלוף מיקי זוהר:>
זה ברור. אנחנו גם משתפים פעולה, לפחות תגיד את זה.

<איתן ברושי (המחנה הציוני):>
בהחלט.

<היו"ר מכלוף מיקי זוהר:>
מי עזר לך בוועדת שרים בחוק האחרון?

<איתן ברושי (המחנה הציוני):>
רגע, מיקי, דקה. 

<היו"ר מכלוף מיקי זוהר:>
תגיד.

<איתן ברושי (המחנה הציוני):>
יושב ראש לא יכול גם לנהל את הדיון וגם להשתלט עליו. אני בכל זאת רוצה לומר, אני חושב, מיקי, אני חושב שהשאלה של יום ראשון, בלי להתייחס למי שיזם את ההצעה כרגע, ההצעה הזאת יכולה להיות סיבה לחכות עם הדיון הזה. אם ועדת מנכ"לים - הממשלה הקימה ועדת מנכ"לים ברשות מנכ"ל ראש הממשלה, אם אני לא טועה – תתייחס לשאלה של סוף שבוע ותחליט שיום ראשון הוא יום חופשי, כל התמונה משתנה. 

מה שחשוב, הספורט הוא דבר מאחד. אני למדתי שגם אנשים שומרי שבת ידעו לשלב את הספורט או את המשחק או את הצפייה בספורט. אני חושב שצריך להיזהר לא להפוך כל דבר חיובי למחלוקת ואנחנו עם שיש לו – היום זה צום, יש לו הרבה מאד מחלוקות ולא תמיד הועלנו אחד לשני בריבים הפנימיים. 

הספורט הוא גורם מאחד.

<היו"ר מכלוף מיקי זוהר:>
מסכים. אני בעד שיח.

<איתן ברושי (המחנה הציוני):>
לכן אני חושב שצריך לדבר. אני מכיר גם את ההתלבטות. תראו, עבור מרבית הציבור יום שבת זה יום הפנוי שלו. כל מה שיהיה לו לא בשבת יקטין את מספר היכולים, לא רק חובשי כיפות - - -

<איתן זליגר:>
גם יום שישי זה יום חופשי למרבית הציבור.

<איתן ברושי (המחנה הציוני):>
רגע. אלף, עם כל הכבוד - - -

<קריאה:>
לא לכולם. אפילו לא למחצית. 

<איתן ברושי (המחנה הציוני):>
חברים, קודם כל עדיין יש לא מעט מערכות חינוך שפועלות ולא כל החברה הישראלית - - -

<איתן זליגר:>
אתה יודע מה מצחיק? שרוב התחרויות הן גם בשישי וגם בשבת. אז למה אתם אומרים שזה לא יום חופשי? זה יום חופשי לכולם.

<איתן ברושי (המחנה הציוני):>
רגע, איתן. גם לי קוראים איתן, אתה יודע, זה שם טוב. מה שאני אומר כרגע, להמתין. קודם כל לדבר זה תמיד נכון. ב', להמתין. 

אני גם מציע לחבר הכנסת מיקי זוהר, באמת, ידידי, שלא לשנות את הסטאטוס קוו דרך כל מיני פינות. יש כאן דבר מרכזי של איך המדינה מתנהלת מאז הקמתה. ידענו – גם חילונים וגם דתיים – למצוא את האיזונים הנכונים. יום שישי ויום שבת, תמיד אני אומר כאדם חילוני, מגיע פרס למי שהמציא את השבת. באמת, כולנו יודעים שזה - - -

<היו"ר מכלוף מיקי זוהר:>
מה זה מי? זה אלוהים המציא, אתה לא יודע?

<איתן ברושי (המחנה הציוני):>
רגע. אמרתי, מגיע פרס, לא אמרתי למי. לכן, אנחנו שומרים גם על השבת, אבל צריך לשמור גם על חופש הפרט וצריך להיזהר שלא דרך כל מיני תירוצים לכפות פה כללים חדשים. 

ולכן, חופש הפרט הוא דבר שנשמר. מי שרוצה יעשה את הדברים שהוא רוצה באיזה יום שהוא רוצה. רק צריך להיזהר לא ליצור מחיצות מיותרות. 

משפט אחרון. ולכן אני מציע להמשיך את ההידברות ומצד שני לדחות את ההחלטות עד שוועדת המנכ"לים תגדיל את סוף השבוע. אם סוף השבוע יתארך, הפתרון יותר פשוט. תודה.

<היו"ר מכלוף מיקי זוהר:>
חבר הכנסת ברושי, אני מודה לך על הדברים. בכוונתי לדרוש מסיעת הליכוד להגיש ערר בוועדת השרים על החוק שלך. סתם, זו הייתה בדיחה. אחלה חוק. חוק מבורך, מה שהעברת בוועדת השרים.

<איתן ברושי (המחנה הציוני):>
זה קשור לאנרגיות מתחדשות, זה לא קשור.

<היו"ר מכלוף מיקי זוהר:>
חד משמעית. שמחתי שהוא עבר לך בוועדה.

בואו נמשיך, בבקשה. אלי עציון, יושב ראש מרכז הספורט אליצור, בבקשה. 

<אליעזר עציון:>
שלום. 

<היו"ר מכלוף מיקי זוהר:>
שבמקרה משתתף בתחרויות ספורט במסגרת איגוד הכדורסל, שבקרה לא כופה עליו לשחק בשבת אף פעם.

<אליעזר עציון:>
נכון. ההערה הראשונה שלי, בהגדרת החוק אתה הצעת שידובר על אגודות או קבוצות. אני חושב שבאיגודים, בקבוצות, יש לנו פחות בעיה. כמו שכולם יודעים, כדורסל לא משחקים בשבת וקל לנו ואני עצמי עדיין משחק. הכל בסדר. גם בכדורגל, כל הקבוצות שנקראות אליצור או שמצהירות שהן קבוצות דתיות, לא כופים עליהן לשחק בשבת לא במשחקי הבית ולא במשחקי החוץ. כולם מותאמים אליהן.

הבעיה שלנו מתחילה בענפים האישיים. אז אני מודע למקרה שהיה עם ההתעמלות, שחבר הכנסת רזבוזוב עזר, אבל זה לא חכמה. לא כולם מכירים אותך אישית, או חבר כנסת אחר, שבטלפון אחד - - -

<יואל רזבוזוב (יש עתיד):>
שיפנו.

<אליעזר עציון:>
כן, אבל זה לא עובד ככה. אני יודע מי פנה אליך. הוא פנה קודם אלי ועשו גם קודם עצומה באינטרנט.

<יואל רזבוזוב (יש עתיד):>
לא הכרתי עצומה. איך שפנו, טיפלתי. תפנו. תנסו.

<אליעזר עציון:>
נכון.

<יואל רזבוזוב (יש עתיד):>
הרי אין הרבה מקרים. כשיש מקרים, אנחנו נטפל בהם.

<אליעזר עציון:>
אבל במקביל לפנייה אליך ונעשתה גם אלי פנייה ואתה הספקת לעשות את זה עוד לפני שאני טיפלתי עם אריה ניב, גם חבר בהנהלת ההתעמלות, אתה פנית ופתרת את זה. לא לכל אחד יש את הקשרים האלה ואי אפשר לבנות על זה שבענפים האישיים כל פעם יצטרכו לרדוף ולחפש מישהו – בוא תעזור לי – כי יש לי בעיה. אבל גם אי אפשר לבנות על זה שספורטאים דתיים יתקדמו ויגיעו לרמות גבוהות.
<יואל רזבוזוב (יש עתיד):>
מה זה רמות גבוהות? תגדיר. רמה בינלאומית – אין סיכוי. אתה צריך לוותר על השבת. מה זה רמות גבוהות?

<אליעזר עציון:>
אני אענה לך. קודם כל אני מתחיל בנבחרת ישראל בכדורסל, שם יש בנות דתיות. יש בחורה אחת דתית, משחקת. את כל הבלגן שהיה עם החולצה והגופיה, עשתה לנו הרבה כבוד, ברוך השם. 

<היו"ר מכלוף מיקי זוהר:>
ברשותך, אני רוצה להשיב רק משפט אחד ליואל. אני אגיד לך למה, מה מקומם אותי יואל, ואני רוצה לשאול אותך באמת שאלה מהותית. נניח שהתחרויות ברחבי העולם מתרחשות בשבת, רובן. לפעמים גם קורה שזה נופל ביום ראשון, או ביום שישי, אבל נניח שכולן ביום שבת. למה קשה לנו? באמת, אני רוצה להבין. טכנית, למה קשה לנו? כי אנחנו הרי מקיימים את התחרויות, ובדרך כלל תחרויות במדינת ישראל, זאת אומרת התחרויות היחידניות, מתקיימות בדרך כלל בימים חופש והן גם לא מתקיימות יותר מפעם, פעמיים, לפעמים שלוש פעמים בשנה. 
למה לא נעשה את זה נניח בחנוכה, כשיש חופש? למה לא נעשה את זה בפסח, שיש שם חופש? למה לא נעשה את זה באזור ראש השנה או באזורים כאלה, שיש בהם חופש. סליחה, בסוכות, כשיש חופש. למה לא נאתר ימים שיש חופש לכולם ובמדינתנו היהודית והדמוקרטית, ניתן את יום השבת לאנשים ללכת עם המשפחה לסרט, לים, לבלות? לא חייבים ללכת לבית כנסת.

<יואל רזבוזוב (יש עתיד):>
לים צריך תחבורה ציבורית.

<היו"ר מכלוף מיקי זוהר:>
ללכת לים, לנוח. 

<יצחק יונסי:>
אין אוטובוסים לים, איך יגיעו לים?

<היו"ר מכלוף מיקי זוהר:>
מי אוטובוסים? לך תראה בתל אביב כמה מוניות שירות יש. מוניות השירות כבר סוגרים, אין להם אפשרות, לא מצליחים לייצר מספיק עבודה. ים של עבודה. אז אני שואל – למה?

<יואל רזבוזוב (יש עתיד):>
אני אשמח לענות לחבר הכנסת זוהר. במילה. קודם כל יש בעיה עם הרמה הבינלאומית ואני הייתי ספורטאי אולימפי ואני יודע - - -

<היו"ר מכלוף מיקי זוהר:>
לא בין לאומי, בארץ, בארץ.

<יואל רזבוזוב (יש עתיד):>
באוטובוסים. לא תמיד מורידים אותך באולם או מתחת למלון ואתה לא בוחר את זה.

<היו"ר מכלוף מיקי זוהר:>
בארץ.

<יואל רזבוזוב (יש עתיד):>
בארץ אני מסכים איתך שנגיד באיגוד הג'ודו, שם אני התחריתי, אליפות ישראל הייתה או בפסח או בחנוכה. 

<היו"ר מכלוף מיקי זוהר:>
מצוין.

<יואל רזבוזוב (יש עתיד):>
אין בעיה, ואמרנו. בגלל זה בוועדה הקודמת - - -

<היו"ר מכלוף מיקי זוהר:>
מצוין. אז למה שזה לא יהיה ככה תמיד?

<יואל רזבוזוב (יש עתיד):>
ביקשנו המלצה - - -

<שלי שנדור אלקיים:>
כי התחרות היא אמיתית, אז ההישגים הם טובים ואמיתיים. 

<יואל רזבוזוב (יש עתיד):>
המלצה מאיגודי הספורט, תחרויות רשמיות, אליפות ישראל, באמת, למצוא זמן – פסח, חנוכה, יש לנו את סוכות, יש ימים. זאת ההמלצה, אבל לא צריך ללכת ו - - -

<אופיר פינס:>
אם האיגודים מסכימים, אז מה הבעיה? הכל בסדר. אבל מצד שני - - -

<יואל רזבוזוב (יש עתיד):>
אין בעיה, באיגוד השחייה אני - - -

<היו"ר מכלוף מיקי זוהר:>
רגע, רגע, אלי היה באמצע דבריו. תנו לאלי להשלים בבקשה.

<אליעזר עציון:>
גם לכל אלה שטוענים מה היה לכם בחוץ לארץ. עזבו את חוץ לארץ. אם פה בארץ אנחנו לא יכולים לקבל את התנאים שלנו כדתיים, בחוץ לארץ תיפתר הבעיה, ואגב במשחק של - - -
<היו"ר מכלוף מיקי זוהר:>
אז היא לא תיפתר, אבל בארץ אפשר לפתור. 
<אליעזר עציון:>
באליפות הנוער לשחמט, שחקנים מחוץ לארץ ויתרו על המשחק, הקדימו אותו, דחו אותו למוצאי שבת כדי לעזור לספורטאים הדתיים. 

<יואל רזבוזוב (יש עתיד):>
אולימפיאדת לונדון 56 - - - מוסלמים - - -

<היו"ר מכלוף מיקי זוהר:>
אבל אי אפשר להצדיק את הקיפוח בארץ בגלל התחרויות הבינלאומיות.

<יואל רזבוזוב (יש עתיד):>
מסכים, אבל זה צריך להיות בהמלצה והאיגודים צריכים לחשוב - - -

<היו"ר מכלוף מיקי זוהר:>
אתה יודע מה, יואל, מהרגע שאתה ואני הסכמנו, זה אומר שיש עתיד צריכים לבוא לקואליציה, נקודה. 

<יואל רזבוזוב (יש עתיד):>
עד כאן, עד כאן. אתה תסגור לנו את כל השבת ואת כל ה - - -

<היו"ר מכלוף מיקי זוהר:>
לא, לא. 

<אליעזר עציון:>
כשמגיעים שחיינים ושחייניות, יש בחורה עכשיו באליפות הנוער עד גיל 15 או 16, לקחה שתי מדליות, אבל היא יכלה לקחת יותר. אמרו לה תבחרי איזה מקצים את רוצה שלא יהיו בשבת, ששם תתחרי, באחרים לא תתחרי. היא לא יכולה להתחרות בהכל. אז היא לקחה שתי מדליות. אז זה רמה מספיק גבוהה?
<יואל רזבוזוב (יש עתיד):>
אבל היא תצטרך לוותר.

<אליעזר עציון:>
נכון וצריך לפתור לה את הבעיה. 

<שלי שנדור אלקיים:>
באיזה מדליות, מדליות זהב? לא אמרת.

<אליעזר עציון:>
היא זכתה ב-50 מקום שני וב-100 חתירה, מקום שני.

<שלי שנדור אלקיים:>
אוקיי, אז אני מכירה מישהי מאילת השחר, שכל המשפחה שלה – 5 נפשות – היו צריכים לשכור חדר במלון או צימר - - -

<היו"ר מכלוף מיקי זוהר:>
גברת, אולי רק תציגי את עצמך לפרוטוקול?

<שלי שנדור אלקיים:>
ד"ר שלי שנדור. היו צריכים לשכור מלון או חדר בצימר, על מנת שהיא תוכל להתאמן באליפויות. היא גרה באילת השחר, ולמי שלא יודע זה בגליל העליון, וכל המשפחה הייתה צריכה לשכור - - -

<היו"ר מכלוף מיקי זוהר:>
נציגת היועצים החינוכיים.

<שלי שנדור אלקיים:>
איגוד היועצים החינוכיים ומדור חינוך בנציבות הדורות הבאים.

<היו"ר מכלוף מיקי זוהר:>
בבקשה, אז זכות הדיבור הפכה להיות שלך ורק שלך.

<שלי שנדור אלקיים:>
תודה רבה. אז זה הסיפור של המשפחה של האחות שלי והילדה פשוט עזבה בשאט נפש את הפועל גליל עליון, וזה חבל, כי היא באמת יכלה להגיע להישגים ולהוביל את הענף להישגים. היא הייתה באליפות המדינה לבני גילה. היא הייתה אגב שנתיים מתחת לגיל שלה, כי היא הייתה ברמה של שנתיים מעל גילה. היא שוחה. שמה שרה גלילי מאילת השחר. היא עזבה בשאט נפש הכל. אגב גם את כיתת המחוננים בספורט באזור ההוא. היום היא בבויאר, אין שם מסגרת, אבל זה חבל, זה הפסד לענף השחייה בספורט בישראל.

<היו"ר מכלוף מיקי זוהר:>
אוקיי, עוד משפט.

<שלי שנדור אלקיים:>
אבל אני לא רוצה לדבר על הענפים ואני גם לא רוצה לדבר על השבת. חבר הכנסת זוהר, אני רוצה לומר שהדיון ואני כבר לא אדבר על החוק שלך – בעד או נגד – אני חושבת שהשבת שומרת על ישראל יותר מאשר ישראל בכלל יכולה לדמיין לעצמה. לשמור על השבת, לא זה הנושא.

<היו"ר מכלוף מיקי זוהר:>
עד פה.

<שלי שנדור אלקיים:>
מה שאני חושבת זה שצריך גם, במסגרת המחשבות שלנון, הגיגים שלנו על הדמוקרטיה היהודית וכו', לחשוב על הפרט. על זכות הפרט שהוא ספורטאי ועל ההתפתחות הספורטיבית של הפרט. ומה שאנחנו רואים, שהרגולטור קבע 18 קריטריונים, ש-16 מתוכם פוגעים בזכות של הפרט, שלא יכול לשחק בנבחרת או בנבחרות שמתאמנות, בוא נאמר לא רק בשבת, אלא גם במקום שהוא מרוחק מאזור המגורים שלו. שזה אומר הוצאה כספית גדולה, כמו שתיארתי לפני כמה דקות. שזה אומר טרחה. 

בוא נאמר שגם אדם שהוא לא שומר שבת, הוא לא בהכרח רוצה ביום ראשון בבוקר לקום ולהסיע את הבן שלו מירושלים – מלחה בירושלים – לגני תקווה, שזה קרוב לבית של הבן - - -

<היו"ר מכלוף מיקי זוהר:>
נושא המתקנים זה סוגיה בפני עצמה.

<שלי שנדור אלקיים:>
יכול להיות שיש מצוקה נוראה בספורט הישראלי - - -
<היו"ר מכלוף מיקי זוהר:>
יש מצוקה של מתקנים, אין שאלה. 

<שלי שנדור אלקיים:>
שהיא מצוקת מתקנים נוראה, אבל אז לא יעלה על הדעת שמצוקת המתקנים היא זו שתסנן את הספורטאי היהודי, הנורמטיבי, לא שומר שבת, סתם. לא בא לאמא שלו לקחת את האוטו בשש בבוקר על מנת שהוא יהיה בגני תקווה ברבע לשמונה, יתלבש ויגיע לתחרויות של הקדטים. לא בא לאמא שלו הדבר הזה. היא מזרחית, רגילה, נורמטיבית. דור תשיעי בארץ.

<היו"ר מכלוף מיקי זוהר:>
תודה רבה, הדברים ברורים. אנחנו צריכים להמשיך. 

<שלי שנדור אלקיים:>
רגע, אז זאת אומרת שהקריטריונים לספורטאים מצטיינים בצה"ל חסומים בפני - - -

<היו"ר מכלוף מיקי זוהר:>
רגע, ומה עם האשכנזייה? גם האשכנזיות רוצות ביום שבת לבוא ל - - -

<שלי שנדור אלקיים:>
רגע, בפני 60% מהאוכלוסייה של הספורטאים המצטיינים, כולל האשכנזיות, כמוני, שלא רוצות להטריח את עצמן בשבת בבוקר לדבר הזה. אני לא חושבת שזה רק 20% של החרדים או 20% של הדתיים הלאומיים. אני חושבת שרוב האוכלוסייה מוצא את עצמו מסונן מהפול הזה של הספורטאים המצטיינים.

<היו"ר מכלוף מיקי זוהר:>
יש לנו עוד אורחים, תודה. הדברים ברורים. 

<שלי שנדור אלקיים:>
ואני פונה פה למשרד הספורט, אדוני, למנכ"ל שרעבי. 

<היו"ר מכלוף מיקי זוהר:>
ברשותכם, עורך הדין גיל עטר, היועץ המשפטי של הוועד האולימפי, בבקשה אדוני.

<גיל עטר:>
תודה רבה אדוני יושב הראש. אני אקצר. אנחנו כחלק מהתנועה האולימפית, מחויבים לגבי כל הצעת חוק שמועלית בנושא ספורט, לשתף אותה עם הגופים הבינלאומיים שאנחנו חברים בהם. אני אומר, השורה התחתונה, כבר שאנחנו העברנו את הצעת החוק הזאת לעיון הגורמים בחוץ לארץ, הייתה חד משמעית ואנחנו דווקא באותו ראש, באותו עניין. הדיאלוג הוא הכרחי, החקיקה היא אסון. 

<היו"ר מכלוף מיקי זוהר:>
אבל הם לא אמרו שהחקיקה אסורה. אסון, אבל לא אסורה.

<גיל עטר:>
לא, לא, אמרו חד משמעית.

<היו"ר מכלוף מיקי זוהר:>
הם לא אמרו אסורה. 

<גיל עטר:>
אני אומר לך. הצעת החוק הזאת - - - 

<היו"ר מכלוף מיקי זוהר:>
הם לא אמרו אסורה.

<גיל עטר:>
אני אומר לך מה אמרו לנו.

<היו"ר מכלוף מיקי זוהר:>
אוקיי, לדייק, אם אפשר.

<גיל עטר:>
אני אומר ואני מדייק. אוי ואבוי במקצוע שלי אם אני לא אדייק. קביעת מועדים לתחרויות היא אוטונומיה מוחלטת של איגודי הספורט, והתערבות בה מבחינת האיגודים הבינלאומיים היא התערבות אסורה. ולכן הם מאד מוטרדים מהצעת החוק הזאת, וזו המילה שהם השתמשו בה. 

יחד עם זאת, אנחנו מסכימים לחלוטין שאנחנו צריכים להגיע לדיאלוג שבו יהיה פתרון נקודתי לכל מקרה ומקרה. וככל שאני יודע, לא מובאים לפתחנו המון מקרים בנושא הזה.
<היו"ר מכלוף מיקי זוהר:>
אבל למה זה חטא כל כך גדול שלי לנהל את הדיאלוג הזה, כשיש הצעת חוק שלי מונחת כבר באוויר? למה זה חטא כל כך גדול שלי שאחרי עשרות שנים, עשרות שנים שהספורטאים דיברו, זה לא שכולם כל השנים שתקו, אף אחד לא התחשב בהם? למה זה אסון גדול לבוא ולומר במדינה הזו – חאלס, לא רק דיבורים, גם מעשים. אם אתם לא רוצים לעשות, גם אני כמחוקק יודע לעשות. למה זה אסון גדול?

<גיל עטר:>
אני אענה לך. יושב פה אמיר מההתאחדות לכדורגל. עבר לפני לא הרבה זמן הליך מאד מאד בעייתי בכל הנוגע לישראל באותם קונגרסים. ראש הממשלה היה צריך להתערב בנושא הזה, היינו כפסע מהרחקה שלנו מפיפ"א. 

<קריאה:>
אנחנו עדיין שם.

<היו"ר מכלוף מיקי זוהר:>
חרמות תמיד יהיו, זה בסדר. וזה לא קשור להתנהלות שלך, זה קשור לזה שבאירופה יודעים להציג אותנו חברים כמו שוברים שתיקה מצוין, ואחרי שהם יודעים להציג אותנו מצוין באירופה, אל תתפלא שגם מגיעים החרמות. אתה מבין? זה לא קשור להתנהלות הפנימית.

<אופיר פינס:>
אבל למה צריך לשחק לידיים שלהם?

<היו"ר מכלוף מיקי זוהר:>
אני אגיד, כצאן לטבח. 

<אופיר פינס:>
אז אתה רוצה לתת להם נשק?

<גיל עטר:>
יושבים ומסתכלים עלינו - - -

<היו"ר מכלוף מיקי זוהר:>
איך אמר בנט? די להתנצל.

<גיל עטר:>
יושבים ומסתכלים עלינו. אני רוצה להזכיר שאנחנו לא רוב בתנועה האולימפית. האנשים הכי חזקים הם דווקא, כמו שאתם רואים בזמן האחרון איפה המשחקים הבין לאומיים הולכים להתקיים – במדינות ערב. והזדמנות כזאת שתיפול לידם, אנחנו לא רוצים להיות שם.

<היו"ר מכלוף מיקי זוהר:>
אז תפתרו את הבעיה. 

<שלי שנדור אלקיים:>
אם יש משהו שמדינות ערב הרוויחו, זה את ה - - -

<היו"ר מכלוף מיקי זוהר:>
תפתרו את הבעיה ולא נצטרך חוק.

<גיל עטר:>
אתה צריך לפתור את הבעיה.

<היו"ר מכלוף מיקי זוהר:>
אני צריך לפתור את הבעיה? אתם האיגודים, אמרתם שאתם הגורם המוסמך. תפתרו את הבעיה.

<גיל עטר:>
אז אני אומר, צריך להיות פתרון ולא בחקיקה. 

<היו"ר מכלוף מיקי זוהר:>
תפתרו את הבעיה, לא תראו את החוק שלי. החוק שלי ייקבר. אני אשאר פה, אבל החוק שלי ייקבר. 

<גיל עטר:>
אם החוק שלך יעבור, אנחנו כולנו ניקבר.

<היו"ר מכלוף מיקי זוהר:>
בעזרת השם. אני אומר על שני הדברים. שאני אשאר פה כמובן, לא שתיקבר. 

<אופיר פינס:>
על שני הדברים – שזה ייקבר ואתה תישאר פה. 

<היו"ר מכלוף מיקי זוהר:>
יאללה, בעזרת השם, סגרנו.

<גיל עטר:>
אני ממש מבקש לא להביא למצב כזה. אפילו לא בקריאה טרומית. רבותי, אחד האנשים הכי חזקים בתנועה האולימפית הוא שייח של מדינה שאין לנו יחסים איתה. זה לא עזר לו והמדינה שלו כרגע מושעית מהתנועה האולימפית. רבותי, אנחנו פה לא משחקים. תגידו קל להתנפל על ישראל. לא. מי שבעצם פועל בהתאם לעקרונות, לא מתנפלים עליו. 

ואם אנחנו קיבלנו עמדה מסוימת שההצעה הזאת היא בעייתית, תיקחו את זה בחשבון. אל תשחקו בזה. תודה.
<היו"ר מכלוף מיקי זוהר:>
באמת, ברצינות רבה, אני אומר לך כך. 
<אופיר פינס:>
ואתה חבר מכבי עוד. לא קופת חולים. 

<היו"ר מכלוף מיקי זוהר:>
לא, עזבתי.

<אופיר פינס:>
עזבת?

<היו"ר מכלוף מיקי זוהר:>
מה אני אעשה, בגלל שנבחרתי לכנסת. אתה יודע איזה דיכאון?

<אופיר פינס:>
עזבת את מכבי בגלל שנבחרת לכנסת?

<היו"ר מכלוף מיקי זוהר:>
אתה יודע מה זה לא לבוא לישיבות עם שמעון מזרחי ויענקלה שחר?

<אופיר פינס:>
נו, אז למה עשית את זה?

<היו"ר מכלוף מיקי זוהר:>
זה משהו שאני מתגעגע אליו.

<אופיר פינס:>
נו, אז אתה יכול לשקול את חברותך בכנסת.

<היו"ר מכלוף מיקי זוהר:>
אבל עזבתי. מה לעשות

<אופיר פינס:>
אתה יכול לשקול את חברותך בכנסת. תעמיד את זה מול זה.

<היו"ר מכלוף מיקי זוהר:>
לא. בסוף הלכתי על הכנסת. אבל אני אגיד לך משהו, אני לא איש ריב ומדון - - -

<יואל רזבוזוב (יש עתיד):>
אהבנו אותך במכבי. 

<היו"ר מכלוף מיקי זוהר:>
אני רואה שהרבה מתגעגעים אלי. בסוף אני עוד אחשוב שמשהו פה לא. 

תראו, בסופו של דבר אני לא איש ריב ומדון. אף פעם לא עסקתי באופי הזה. אמא שלי זיכרונה לברכה לימדה אותי, אל תבוא בעמדת נחיתות. אתה בא בעמדת נחיתות, סיכוייך גם ככה קלושים. 

אני אומר כך, גם אם אני אצטרך לוותר על החוק הזה, אני אעשה את זה באהבה ובגאווה גדולה, ובלבד שאני אביא להישג בספורט הישראלי, שאדם דתי, שאגב זה 35% היום מהאוכלוסייה, 30 ומשהו אחוזים. 

<קריאה:>
תזמין סקר.

<היו"ר מכלוף מיקי זוהר:>
הם יוכלו להגיד שאני הצלחתי להעניק להם סיכוי שווה להשתלב בספורט הישראלי. אם הגעתי להישג הזה, לא משנה אם זה באמצעות חקיקה או באמצעות הידברות או בכל דבר אחר, עשיתי את שלי בכנסת הזאת.

<שלי שנדור אלקיים:>
כמה סלים אתה צריך כדי לנצח?

<היו"ר מכלוף מיקי זוהר:>
אני עם סלים כבר סיימתי, כי מכבי קריית גת נכון להיום עומדת וודאית לירידה בליגת העל, ולכן - - -

<שלי שנדור אלקיים:>
כי אנחנו שחקנים במגרש שלך.

<יעקב בן שושן:>
אפשר לדאוג לזה, מיקי.

<היו"ר מכלוף מיקי זוהר:>
לא, לא, לא. יענקלה, כמנכ"ל איגוד הכדורסל, איך השחקנים החדשים של קריית גת? ברצינות. טוב, בואו נמשיך. 

כן, אדוני, בבקשה, מה שמך?

<יאיר דוידוביץ:>
אני רציתי להגיד משפט אחד בנושא של כווית. שמי יאיר דוידוביץ, אני מנכ"ל התאחדות הקליעה, שבגללו כווית הושעתה. בזכותו. 

<היו"ר מכלוף מיקי זוהר:>
כווית הושעתה?

<יאיר דוידוביץ:>
כן, כווית הושעתה מהוועד האולימפי העולמי בגלל עירוב של פוליטיקה ואי מתן ויזה לי, כמנהל - - -

<היו"ר מכלוף מיקי זוהר:>
הבאת דוגמא ומופת למדינת ישראל, אני אומר לך בכנות.

<יאיר דוידוביץ:>
שנייה. אם אנחנו נערב פוליטיקה גם אנחנו נושעה משם.

<היו"ר מכלוף מיקי זוהר:>
תודה על ההערה. אני מקבל אותה באהבה, ובלבד שאני אומר, תפתרו את זה ואז אני לא אצטרך לעשות כלום. יכול להיות שאני גם יכול לחזור לביזנס, לך תדע. 

<יואל רזבוזוב (יש עתיד):>
מיקי, אני רוצה לראות אותך. ג'ודאים ישראלים לא מגיעים לאולימפיאדה בגלל מיקי זוהר. אני רוצה לראות אותך מתמודד. שמעת? אני רוצה לראות אותך - אם הג'ודאים הישראלים לא מגיעים לאולימפיאדה בגללך – כי ישעו את ישראל מהאולימפיאדה – אני רוצה לראות אותם מגיעים לפה לוועדה ואתה יושב. תשמע, מה שהם אומרים, יש פה סכנה.
<היו"ר מכלוף מיקי זוהר:>
אני שומע אותה ואני מכיר אותה. 

<גיל עטר:>
אפשר רק לציין דבר אחד, שאיגוד הקליעה שינה את מדיניותו בגלל איום בבית משפט, לא בגלל טוב לב. בגלל עתירה לבית משפט. אם אתם רוצים להיות פתוחים לגמרי, בואו נפתח גם את זה. 

<היו"ר מכלוף מיקי זוהר:>
סליחה, אני לא רוצה להכות בפטיש, למרות שזה חלום שלי. באמת. אם איגוד הקליעה יואיל בטובו לקיים את התחרויות שלו ביום חול, באחד מחגי ישראל, שבאמת יש חופש לכולם, לא נצטרך לעורר את הדיון הזה. הדיון הזה יכול להיות שיתייר. 

<יצחק יונסי:>
אני רוצה להתייחס.

<היו"ר מכלוף מיקי זוהר:>
כן, בבקשה אדוני.

<יצחק יונסי:>
עורך דין יצחק יונסי, יו"ר התאחדות הקליעה, לא איגוד. אנחנו כבר הרבה זמן התאחדות. אני רוצה לפתוח ולומר - - -

<היו"ר מכלוף מיקי זוהר:>
בקצרה, אנחנו צריכים לסיים. 
<יצחק יונסי:>
כן, בקצרה. זה ייקח לי לא יותר מחמש דקות.

<היו"ר מכלוף מיקי זוהר:>
לא. דקה וסיימנו. 

<יצחק יונסי:>
אני רוצה לומר שגם אנחנו בעד הידברות. אני ספורטאי אולימפי בעברי, כמובן. התאחדות הקליעה גם בעד הידברות ובעד לבוא לקראת אנשים שומרי שבת ושומרי מסורת. ראייה לכך, ולא בגלל האיום בבית משפט, אני פשוט אציף את העניין וגם העניין הזה הוצף כאן. 

הראייה לכך היא שלפני כשבועיים הייתה אמורה להתקיים אליפות בישראל ביום שבת. קלע דתי הודיע שהוא עלה לגמר והוא מבקש לקיים את התחרות ביום שישי. קיימנו את התחרות ביום שישי. לא חשבנו פעמיים, אבל מה קרה? מתוך 28 עולים לגמר, נעדרו מהגמר, בגלל שזה התקיים ביום שישי – יום עבודה, יום לימודים – נעדרו - - -

<היו"ר מכלוף מיקי זוהר:>
למה לא בחגי ישראל? ביום חופש של אחד מחגי ישראל?

<יצחק יונסי:>
ועד ההורים הארצי יגיד שבימים האלה הם טסים לחו"ל ו - - -

<היו"ר מכלוף מיקי זוהר:>
אדוני, אני לא מקבל את זה. מי שלא רוצה לבוא לתחרות שלא יבוא. אני לא מקבל את הטיעון הזה. 

<יצחק יונסי:>
למה אתה לא מקבל?

<אופיר פינס:>
יש הרבה ספורטאים שמתקשים מאד לבוא ביום שישי. 

<היו"ר מכלוף מיקי זוהר:>
לא מקבל את הטיעון הזה. 

<יצחק יונסי:>
יש לי זמן קצוב, אני רוצה לנצל אותו עד תום.

<היו"ר מכלוף מיקי זוהר:>
מי שמגיע לגמר לוקח יום חופש והוא משתתף בגמר. גמר זה גמר.

<יצחק יונסי:>
מתוך 28 עולים לגמר נעדרו 12, בגלל שזה התקיים ביום שישי והם לא יכלו להגיע ביום שישי.

<היו"ר מכלוף מיקי זוהר:>
הפסידו את המדליה.

<יצחק יונסי:>
זה בקשר לעניין הפרטי שעלה פה. בעניין החוק, כשאני קורא את התוספת לחוק והכותרת היא חופש דת, אז קשה לי שלא לראות שזה סותר את ערכי ישראל כמדינה דמוקרטית, לא יהודית, כמדינה דמוקרטית. למה?

<היו"ר מכלוף מיקי זוהר:>
מה לעשות שהיא גם יהודית? אתה יודע, כשהם אמרו את זה הם אמרו מדינה יהודית - - -

<יצחק יונסי:>
ודמוקרטית. שמעתי את זה הרבה, נכון.

<היו"ר מכלוף מיקי זוהר:>
זה לא היה דמוקרטית ויהודית. היה סדר כרונולוגי.

<יצחק יונסי:>
נכון, כן, אבל מראש אני מסתכל על זה בראייה משפטית. מועדון שומר שבת, זאת אומרת מועדון יודיע שהוא שומר שבת, אבל במדינת ישראל יש עוד דתות – יש את הנצרות, את הדת הדרוזית, המוסלמית. למה רק שומרי שבת? למה רק ליהודים? 
<היו"ר מכלוף מיקי זוהר:>
קודם כל אני אגדיר ואתן לך תשובה קצרה. קודם כל הרעיון במדינה הזאת הוא רעיון יהודי, למי שיש לו ספק, הוא רעיון יהודי, והוא גם זה שמנחה את הדרך. לא הרעיון הערבי ולא המוסלמי. אבל אמרתי, שכדי שייווצר שוויון, כן נשקול בכובד ראש דתות אחרות ונתחשב בהן. 

אגב, מי שינסה לספר לי סיפור, שינסה לספר לי את הסיפור הזה שזה יצור תוהו ובוהו וכאוס מושלם – אני לא אקנה אותו. אתה יודע למה?

<יצחק יונסי:>
אני לא מנסה לעשות את זה.

<היו"ר מכלוף מיקי זוהר:>
כי אני יודע בדיוק איך זה עובד. אם אני אשאל אותך כמה מועדונים שהם לא יהודים יש אצלך, זה יכול להיות אפילו לא על כף יד אחת.

<יצחק יונסי:>
נכון.

<היו"ר מכלוף מיקי זוהר:>
אפילו לא. אפילו פחות. יכול להיות שתי אצבעות ואולי אפילו לא.

<יצחק יונסי:>
אבל אם תשאל כמה ספורטאים, אני אוכל לומר לך.

<היו"ר מכלוף מיקי זוהר:>
לא, אבל אני לא אמרתי ספורטאים. 

<אופיר פינס:>
אני חושב שיש יותר מועדונים לא יהודים מאשר ספורטאים דתיים.

<היו"ר מכלוף מיקי זוהר:>
לא יהודיים, אצלך? במה? בענף של הכדורעף?

<אופיר פינס:>
כן, בוודאי.

<היו"ר מכלוף מיקי זוהר:>
באיזה ענף?

<אופיר פינס:>
בהתעמלות. יש איזה 15 אגודות ערביות. 

<היו"ר מכלוף מיקי זוהר:>
מתוך כמה?

<אופיר פינס:>
מתוך 100. 

<היו"ר מכלוף מיקי זוהר:>
נו, אז איך יותר?

<אופיר פינס:>
כמה ספורטאים אתה חושב שיש - - -

<היו"ר מכלוף מיקי זוהר:>
כמה מהם מוסלמים אדוקים שיגידו לך שיום שישי הם לא באים? 

<אופיר פינס:>
לא יודע.

<היו"ר מכלוף מיקי זוהר:>
כמה מהם נוצרים אדוקים שיגידו לך שביום שישי הם לא באים?

<אופיר פינס:>
לא בדקתי.

<היו"ר מכלוף מיקי זוהר:>
אין. 

<יואל רזבוזוב (יש עתיד):>
רגע, אבל אם אתה מתייחס לזה, תבדוק כמה אנשים שהם - - -

<היו"ר מכלוף מיקי זוהר:>
מירי שלם תהיה הדוברת האחרונה. 

<יצחק יונסי:>
קשה לי להתעלם גם מהדיון הקודם שהתקיים כאן בעניין של פרטנר. בעניין של פרטנר, חבר הכנסת - - -

<היו"ר מכלוף מיקי זוהר:>
אני אגיד לך מה, משרד הספורט, אני לא יודע. אתם רוצים להתייחס לזה? כי אני אגיד לך למה. טוב, בסדר, כן. בסדר. 

<יצחק יונסי:>
בדיון הקודם שהתקיים בעניין של פרטנר, בזכויות שלה, חבר הכנסת פריג' האשים את המנהלת שהיא מנצלת את אהבת הציבור לכדורגל, כדי להוסיף עוד אפסים לחשבון הבנק שלה, והוא הצהיר גם שהכנסת תתנגד לכך בכל כוחה. אמירה של חברת כנסת בוועדה הקודמת. 

יחד עם זאת, חברי כנסת היום בהצעת החוק הזאת, מנצלים את כוח הכנסת – והייתי קורא לזה כך – כדי לפגוע ברוב הציבור. וגם אדוני אמר - - -

<היו"ר מכלוף מיקי זוהר:>
רוב הציבור?

<יצחק יונסי:>
רוב הציבור. 65% שהם לא דתיים - - -

<אופיר פינס:>
רוב הציבור מתעמלים. 

<היו"ר מכלוף מיקי זוהר:>
רוב הציבור רוצה לנוח בשבת. גם אם הוא לא דתי הוא רוצה לנוח בשבת. 

<יצחק יונסי:>
אני לא מתווכח עם המספרים.

<היו"ר מכלוף מיקי זוהר:>
רוב הציבור רוצה לנוח בשבת, ידידי. אבל אני אגיד לך משהו בינינו. עכשיו עזבת את החלק היהודי לרגע ועברת לחלק הדמוקרטי. אז החלק הדמוקרטי אומר שהרוב קובע.

<יצחק יונסי:>
שהרוב קובע, יפה. 

<היו"ר מכלוף מיקי זוהר:>
עכשיו אני אגיד לך משהו. אני באמת סבור שאני מייצג את הרוב, לא רק במרכיב הפוליטי, גם במרכיב הציבורי. הרוב במדינת ישראל רוצה בשבת ללכת לים. הוא רוצה ללכת לקולנוע. הוא רוצה ללכת להסתובב עם החברים ועם המשפחה. 

<יצחק יונסי:>
מישהו מונע ממנו ללכת לים?

<היו"ר מכלוף מיקי זוהר:>
כשאתה עושה לו תחרות בשבת אתה מונע ממנו.

<יצחק יונסי:>
אני לא מונע ממנו.

<היו"ר מכלוף מיקי זוהר:>
אתה מונע ממנו, כן. למה? כי אם הבן שלי יגיד לי אבא, אני רוצה ללכת לתחרות שאני משתתף בה, אני אעזוב את הכל ואני אניע את האוטו ואני אקח אותו.

<שלי שנדור אלקיים:>
זו חובתך כהורה, אם הוא רוצה.

<היו"ר מכלוף מיקי זוהר:>
אבל אתה תיקח ממני את ה - - -

<יצחק יונסי:>
לא, זה הבן שלך לקח. 

<קריאה:>
אז אחר כך תלך לים.

<היו"ר מכלוף מיקי זוהר:>
מה אחר כך? עזוב אחר כך. אחר כך אין שמש כבר, אני לא יכול להשתזף. אני מצטער, אני לא ידעתי שמשרד הספורט רוצה להתייחס. משרד הספורט יתייחס בהחלט וכמובן שנקשיב לכך בקשב רב ובלבד שתאמר לי בסוף דבריך שזה עולה בקרוב בוועדת שרים לענייני חקיקה.

<יוסי שרעבי:>
צהריים טובים לכולם. אתה תיאמת איתה עכשיו שהיא מתקשרת אלי? זה מתואם איתך?

<היו"ר מכלוף מיקי זוהר:>
לא, רק סימסתי לה. 

<קריאה:>
הוא סימס לה הוא רוצה לדבר, תשתיקי אותו. 

<היו"ר מכלוף מיקי זוהר:>
אתה לא עונה לשרה? תענה לשרה. אנחנו ניתן למישהו אחר לדבר.

<יוסי שרעבי:>
אני כבר חוזר אליה. אני אהיה לגמרי קצר. אני רק אומר משהו - - -

<היו"ר מכלוף מיקי זוהר:>
וואי, וואי, כמו שאני מכיר את מירי, אתה בבעיה.

<יוסי שרעבי:>
אל תדאג, הכל יהיה בסדר. אני מבין שאתה עוזר לחזק את הדימוי שלה.

<היו"ר מכלוף מיקי זוהר:>
אני חולה עליה. זאת האחות הגדולה שלי.

<יוסי שרעבי:>
ידוע ומוכר. 

<יואל רזבוזוב (יש עתיד):>
אה, יש פה קשרים משפחתיים והיא עוזרת לו להעביר את הצעת החוק
<יוסי שרעבי:>
חברים, אני אומר כמה דברים לטובת הפרוטוקול. אני אומר שסוגית השבת והספורט היא סוגיה שנדונה במשרד הספורט לא בפעם הראשונה. היא נועדה בשולחנות של המשרד כבר הרבה מאד זמן. בעבר הייתה הנחיה והייתה הבנה עם האיגודים שהאיגודים עושים מאמץ גדול, כל אחד בזירה שלו, כדי לעשות הכל כדי להקל על ספורטאים דתיים כדי לאפשר להם להתחרות. 

זו הייתה הבנה גם בכתב וגם בעל פה, ולכן כל איגוד בדרכו שלו עשה את מירב המאמצים שלו. זה סוג של סיכום והנחיה שמדי פעם צריך לרענן אותה, לחדש אותה, להקפיד עליה, לראות איך היא באמת קורית. יש איגודים שמקפידים יותר, יש איגודים שמפקידים פחות.

אני כן אומר שבעקבות הפנייה של איגוד השחקנים לבית המשפט, שאנחנו גם כמדינה מגישים את ההתייחסות שלנו לעתירה בסוף החודש הזה. אנחנו פרשנו בפני בית המשפט את כל השתלשלות התהליכים שקרו וגם את עמדת היועץ המשפטי, שכידוע הוציא חוות דעת שמדבר על מציאות שבה יש מציאות של אי אכיפה.
אבל מצד שני, אנחנו גם היינו מצווים על פי ההחלטה וההצהרה של שרת הבריאות והספורט, מירי רגב, לקיים דיון משמעותי כדי באמת לבחון את כל ההיבטים. אני יכול לומר שהוועדה שעומדת בראשותי, שחברים בה לא מעט אנשים, בחנה את כל המורכבות של הנושא הזה וזה אכן נושא מורכב. יש כאן סוגיות בין לאומיות, כמו שנאמר כאן, יש גם סוגיות של פעילות פנאי, יש גם סוגיות של פעילות מקצועית אל מול פעילות חובבנית. 

יש גם את הסוגיה שאי אפשר להקיש באופן דומה מהפעילות של הנוער והילדים והפעילות החובבנית, לפעילות המקצועית, שזה סוג של דרך חיים. מצד שאני אי אפשר גם להתעלם מהעובדה שיש לא מעט ספורטאים דתיים שיש להם יכולות ויכולים להגיע לרמות הגבוהות וזה נמנע מהם. גם אי אפשר להתעלם מהמציאות, שאני חושב – ואני גם בזה רוצה לסיים ולהדגיש – שיש מחסור אדיר של תשתיות במדינת ישראל. מחסור אדיר של תשתיות.
גם אי אפשר לגזור גזרה שווה בין הספורט האינדיבידואלי לבין הספורט הקבוצתי. אנחנו לגמרי לא חושבים שהבעיה בכדורגל דומה לבעיה בכדורסל, דומה לבעיה בטניס, דומה לבעיה בהתעמלות וכן הלאה וכן הלאה.

אנחנו גם חושבים שהבעיה המרכזית שאיתה אנחנו צריכים להתמודד, לפני כל דבר אחר, היא בעיית הכדורגל, כי זה הענף הבעייתי ביותר, שם המורכבות הגדולה ביותר. אנחנו גם חושבים שהפתרון לא יכול להיות פתרון של אינסטנט. זה פתרון רב שנתי, בתכנית ארוכת טווח שתיתן מענה בכל מיני היבטים, עם היבט מאד מרכזי של סוגית התשתיות. 

השרה תציג את המתווה כפי שהיא מבינה אותו וכפי שהיא רואה אותו כמתווה לפתרון. הוא מתווה שינסה לתת מענה לכל הדברים שאני אמרתי ברגע זה ואני מניח שהוא יוצג במחצית ינואר. זה פחות או יותר המסגרת שאנחנו קבענו.

אני גם רוצה לומר, ובזה אני אסיים, שברקע יש גם את העבודה שהוחלט עליה בממשלה, של ועדת המנכ"לים, שבוחנת את סוגית יום ראשון כיום מנוחה. צריך לזכור שבעולם הגדול יום ראשון הוא יום מנוחה ובגלל שיום ראשון הוא יום מנוחה, אז כל הסוגיות האלה הן סוגיות שכמעט נמנעות. אין ספק שהיה ותהיה החלטה כזאת, אז זה פתרון - - -, אבל כמובן שיש היבטים אחרים, כלכליים וכן הלאה וכן הלאה.

עד כאן, אדוני יושב הראש.

<היו"ר מכלוף מיקי זוהר:>
תראה, אני אומר כך: ראשית, אני חייב לציין שאני באמת סומך על עבודתך ואני יודע שאתה איש מקצועי מאד ואין בכלל חולק שעשית את העבודה לעומקה. אני יודע וגם עודכנתי לאורך הבדיקות מה המצב.

אני מקווה - ואמרתי את זה גם בוועדה הקודמת – שהצעת החוק שלי, גם לגבי מסחר בשבת, גם לגבי ספורט בשבת, תביא לכך שיום ראשון יהפוך להיות יום מנוחה נוסף במדינת ישראל, שאגב, אין חולק שמבחינה כלכלית זה דבר מבורך למדינת ישראל, שיניב לה גם אפילו הכנסות כלכליות גבוהות יותר. וכך כל הסוגיות של הדת ומדינה במדינת ישראל, כמעט כולן, יכולות להיפתר.

אני מקווה שמה שאני עושה היום יוביל למקום הזה. אגב, גם הודעתי לוועדת המנכ"לים, בהמשך למה שאמרת, שאני ממתין עם הצעות החוק שלי עד למסקנות הוועדה, וזה לא יותר משלושה-ארבעה חודשים. אני לא מתכוון לחכות קדנציה שלמה. אם יגיעו תוצאות, החוקים שלי פשוט יתאדו להם ואנחנו כולנו פה במדינה הזאת נהיה מאושרים, ואני אמשיך לחפש פרובוקציות אחרות.

<שלי שנדור אלקיים:>
כן, אבל עדיין יש לך איגודי ספורטאים שנפגעים בגלל - - -

<היו"ר מכלוף מיקי זוהר:>
אבל ברשותכם, הבטחנו למירי שלם לומר משפט או שניים. היא תאמר מקסימום שלושה ומשם נסכם את הדיון.

<מירי שלם:>
האמת היא שזה באמת מרגש שאישה קיבלה כאן את רשות הדיבור, כי שלי לקחה אותה, אז אני קיבלתי. 

<היו"ר מכלוף מיקי זוהר:>
זכית בה.

<מירי שלם:>
זכיתי בה. אני מירי שלם, אני המנכ"לית של המכון לאסטרטגיה ציונית. אנחנו עוסקים בעבודה על שימור מדינת ישראל כיהודית וכדמוקרטית. אנחנו עוסקים הרבה בסוגיות של דת ומדינה והמתווה שלנו הוא מתווה של אמנת גביזון-מידן, שמבקשת להסדיר את היחסים בין דת ומדינה. 

בנושא הזה של ספורט בשבת, בעצם אמנת גביזון-מידן מדברת על שבת כעל יום שבו יהיה מותר לפתוח בתי בילוי ותרבות וייאסר מסחר בשבת. לכאורה, ספורט וכדורגל היו אמורים להיות חלק מהבילוי ומהתרבות, אבל יש החרגה בסיפור של כדורגל ושל תחרויות ספורט בשבת, וההחרגה היא מכיוון שיש כאן אוכלוסייה שלמה שמודרת, שהיא מודרת גם בתור צופים וגם בתור משתתפים, ולכן - - -

<אופיר פינס:>
את עכשיו מפרשת את האמנה? זו דעתם של אותם אנשי אמנה? אני שואל. או שזו דעתך?

<מירי שלם:>
לא, לא, לא, זו לא דעתי. זה לא פרשנות. אנחנו הוצאנו השבוע נייר ממש חדש שעוסק גם בכדורגל וגם בספורט תחרותי. אז אני רוצה להגיד שני דברים. אלף, בנושא הכדורגל, פשוט לקחנו מספרים וניסינו לבדוק במה מדובר. מתוך 240 משחקים בליגת העל של הכדורגל, בשנים 2014-2015 – 75% מהמשחקים לא שוחקו בשבת. ה-25% הנותרים – מחצית מהם התחילו רק שעה לפני צאת השבת. 
זאת אומרת שכשיש לפעמים הרבה רעש, יש כאן איזו שהיא מהומה רבה על לא דבר, כי בעצם יש כאן הרבה רעש, אבל כשבאים לאמוד את המספרים, מגלים שהמציאות היא אחרת ובפועל יש במילא הרבה מהמשחקים שלא משוחקים בשבת. 

<היו"ר מכלוף מיקי זוהר:>
טוב, תודה רבה. אני צריך לסכם.

<מירי שלם:>
רגע, משפט אחרון. הייתי מנהלת מתנ"ס בשכונה דתית. יש כאן קול של כל אלה שרצו להגיע לספורט ולא הגיעו. מי שמייצג כאן את הציבור שרוצה שהתחרויות לא תתקיימנה בשבת, זה הורים שהילדים שלהם כבר נמצאים שם, אבל יש הרבה שפשוט באיזה שהוא שלב נחסמים ולא מגיעים לשם, מכיוון שהם יודעים שאין להם אופק. אז הקול הזה לא נמצא כאן על השולחן.

<היו"ר מכלוף מיקי זוהר:>
נכון. זה נאמר על ידי המון פעמים וגם במסגרת הוועדה הקודמת.
ברשותכם, חברה, אני רוצה לסכם את הדיון. אני אומר שוב, הידברות. אבל לא הידברות שהיא הכל דיבורים – ויש תכנית בוקר כזאת בגלי צה"ל – אלה הידברות שהיא - - -

<אופיר פינס:>
ברשת ב'.

<היו"ר מכלוף מיקי זוהר:>
ברשת ב'.

<אופיר פינס:>
אתה עוד לא שולט מה בגלי צה"ל ומה ברשת ב'? מצבך לא טוב.

<היו"ר מכלוף מיקי זוהר:>
תוך תשעה חודשים אתה רוצה שאני אשלוט? 

בואו נגיע לשם במצב שבאמת יישמנו את הדברים ולא רק דיברנו עליהם. הבאנו פתרון מהותי. ברגע שהבאנו פתרון מהותי, הדיונים באמת יתייתרו. נכבד אחד את השני, כל אחד בצרכים שלו, בין אם הוא דתי, בין אם הוא חילוני, בין אם הוא יהודי, בין אם הוא ערבי וזה לא משנה מה.

לכן אני מקווה שהדיון הזה יביא לכך שיתחיל איזה שהוא שיח שגם יפתור את הסוגיה בטרם נצטרך לשכנע את מירי להעביר לי את זה בוועדת שרים לענייני חקיקה.

תודה רבה חברים. הישיבה נעולה. 

<הישיבה ננעלה בשעה 15:00.>

